|  |
| --- |
| **ΤΑ ΑΠΟΤΕΛΕΣΜΑΤΑ ΤΗΣ ΕΡΕΥΝΗΤΙΚΗΣ ΕΡΓΑΣΙΑΣ ΓΙΑ ΤΟ ΑΣΦΑΛΕΣ ΔΙΑΔΙΚΤΥΟ**  Η παρακάτω έρευνα, που πραγματοποιήθηκε στα πλαίσια του προγράμματος "Ασφαλές Διαδίκτυο - Internet & Εθισμός", είχε ως σκοπό όχι μόνο την εξαγωγή συμπερασμάτων γύρω από το θέμα με το οποίο αναλώνεται, αλλά και την εκπαίδευση πάνω στις ερευνητικές εργασίες, τον τρόπο δηλαδή με τον οποίο ξεκινά, αναπτύσσεται, συντάσσεται και ολοκληρώνεται μια έρευνα. Παρακάτω παρουσιάζονται, λοιπόν, και τα εργαλεία που χρησιμοποιήθηκαν για τη διεξαγωγή της έρευνας και, φυσικά τα αποτελέσματά της. Η δεξαμενή από την οποία αντλήσαμε τα στοιχεία μας είναι οι μαθητές της Ε' και της ΣΤ' τάξης του σχολείου μας. Ως εργαλείο έρευνας χρησιμοποιήσαμε το ερωτηματολόγιο το οποίο το συντάξαμε αφού πρώτα κατασκευάσαμε μια αρχική "κοσμοθεωρία" επί του θέματος, ερευνώντας αντίστοιχες πηγές στο διαδίκτυο. Αποφασίσαμε, αντίθετα με την παράδοση, να μην εκτυπώσουμε το ερωτηματολόγιο, αλλά να το "τρέξουμε" διαδικτυακά, δηλαδή μέσα από την ιστοσελίδα του σχολείου μας, για τους εξής λόγους:   1. Οικονομικούς: το χαρτί και ο γραφίτης κοστίζουν. 2. Εκπαιδευτικούς: να μάθουμε να χρησιμοποιούμε το διαδίκτυο για τη διεξαγωγή μιας έρευνας. 3. Οικονομίας χρόνου: τα σύγχρονα εργαλεία δημοσκοπήσεων που υπάρχουν στο διαδίκτυο μπορούν να συλλέξουν τα δεδομένα, να τα ταξινομήσουν και να τα παρουσιάσουν με τη μορφή γραφημάτων. 4. Οικολογικούς...   Ας περάσουμε, λοιπόν, στην παρουσίαση της έρευνας.  ***Πόσο χρόνο καταναλώνεις κάθε μέρα μπροστά στον υπολογιστή σου;*** |
| Όπως παρατηρούμε από το γράφημα, 1 στους 4 μαθητές καταναλώνουν 2-4 ώρες μπροστά στον υπολογιστή τους, ενώ σχεδόν λίγο περισσότεροι από τους μισούς ξοδεύουν από μισή ως 2 ώρες. Σε σχέση με έναν "παραδοσιακό" μαθητή, δηλαδή έναν μαθητή της προηγούμενης γενιάς που δεν διέθετε υπολογιστή και internet, ο χρόνος που ξοδεύεται στο internet έχει αντικαταστήσει το χρόνο για παιχνίδι στην αλάνα, στη γειτονιά κλπ. κατά τον οποίο δημιουργούνται «ζωντανές» διαπροσωπικές σχέσεις. Ένα πρώτο συμπέρασμα, λοιπόν, είναι ότι οι διαπροσωπικές σχέσεις των νέων περνούν σε ένα νέο επίπεδο, στο οποίο είτε δεν υπάρχουν είτε είναι «εξ αποστάσεως».  ***Για ποιο λόγο χρησιμοποιείς το διαδίκτυο;*** |
| Στο ερώτημα αυτό οι απαντήσεις δεν ήταν αλληλοαποκλειόμενες, μπορούσαν δηλαδή οι μαθητές να ψηφίσουν και τις τρεις απαντήσεις. Έτσι, παρατηρούμε ότι σχεδόν όλοι απάντησαν ότι χρησιμοποιούν το internet για παιχνίδια. Το παιχνίδι αποτελεί μια από τις βασικές διαδικασίες που βοηθούν στην ανάπτυξη του νέου προσφέροντάς του γνώσεις, δεξιότητες, την ευκαιρία για κοινωνικοποίηση και άλλα. Μπορεί, όμως, να επιφέρει και συναισθηματικές διαταραχές αφού ο χρήστης μπορεί να συνηθίσει στα έντονα συναισθήματα που προσφέρει η ενασχόληση με το παιχνίδι. Και επειδή στην ηλικία αυτή δεν είναι και τόσο εύκολος ο αυτοέλεγχος, εύκολα αντιλαμβανόμαστε τους κινδύνους στους οποίους εκτίθεται όλη η μαθητική κοινότητα. |
| ***Πιστεύετε ότι το διαδίκτυο μπορεί να προκαλέσει εξάρτηση στο χρήστη;*** |
| Όπως παρατηρούμε και από το γράφημα, 3 στους 4 πιστεύουν ότι το διαδίκτυο μπορεί, εύκολα ή δύσκολα, να προκαλέσει εθισμό στο χρήστη. Αυτό μπορεί να εκληφθεί ως ενθαρρυντικό στοιχείο της έρευνας αφού οι νέοι αναγνωρίζουν την "τοξικότητα" του διαδικτύου. Από την άλλη, όμως, το ότι γνωρίζουμε τον κίνδυνο δεν σημαίνει ότι ξέρουμε και το πώς πρέπει να τον αντιμετωπίσουμε. Είναι, όμως το πρώτο βήμα για τη σωστή διαχείρισή του, όπως, αποκαλυπτικά μας φανερώνει το επόμενο γράφημα, στο οποίο ένα συντριπτικά μεγάλο ποσοστό μαθητών κατανοεί την ανάγκη για ενημέρωση γύρω από το θέμα.  ***Πόσο απαραίτητη πιστεύετε ότι είναι η ενημέρωση των μαθητών για τον εθισμό στο διαδίκτυο;*** |
| ***Υπήρξαν φορές που νιώσατε δυσάρεστα επειδή δεν μπορούσατε να συνδεθείτε στο διαδίκτυο;*** |
| Για να διαπιστώσουμε το πόσο εθιστικό είναι το διαδίκτυο, θέσαμε το παραπάνω ερώτημα. Από τα αποτελέσματα παρατηρούμε ότι 4 στους 5 μαθητές ένιωσαν δυσφορία όταν δεν μπορούσαν να έχουν πρόσβαση στο internet, ενώ σχεδόν οι μισοί από αυτούς σχεδόν «ομολογούν» ότι το διαδίκτυο τους είναι απαραίτητο στην καθημερινότητά τους. Όλα αυτά μας δείχνουν πόσο «εξαρτησιογόνο» μπορεί να είναι το διαδίκτυο σε αυτήν την ηλικία.  ***Πόσος χρόνος νομίζετε ότι χρειάζεται να σπαταλά κάποιος καθημερινά για να θεωρηθεί εξαρτημένος από το διαδίκτυο;*** |
| Στο τελευταίο ερώτημα της έρευνάς μας θα διαπιστώσουμε μια απόκλιση του τι πιστεύουν οι μαθητές από το τι έχουν δείξει επιστημονικές έρευνες πάνω στο ζήτημα. Συγκεκριμένα, 3 στους 4 μαθητές πιστεύουν ότι για να θεωρηθεί κάποιος εξαρτημένος από το διαδίκτυο πρέπει να το χρησιμοποιεί πάνω από 2 ώρες την ημέρα. Όμως, κάνοντας μια μικρή έρευνα στο διαδίκτυο μπορούμε να βρούμε πολλές επιστημονικές εργασίες πάνω στο θέμα, που μας λένε ότι για να θεωρηθεί κάποιος εξαρτημένος αρκεί να το χρησιμοποιεί καθημερινά για 2 ή περισσότερες ώρες. Αυτό, επιβεβαιώνει τα ευρήματα του τρίτου και τέταρτου ερωτήματος, στα οποία διαπιστώσαμε ουσιαστικά ότι η απλή παράθεση δεδομένων δεν αποτελεί γνώση και ότι η πληροφόρηση δεν εγγυάται τη σοφία.  Καταλήγοντας, μπορούμε να πούμε ότι το διαδίκτυο αποτελεί ένα αναγκαίο εργαλείο-όπλο στον σύγχρονο κόσμο. Όπως κάθε όπλο, όμως, χρειάζεται προσοχή στη χρήση του, γιατί μπορεί να στραφεί εναντίον αυτού που το χρησιμοποιεί.  Ασφαλές Διαδίκτυο |